I. Промени във връзка с оттеглянето на Обединено кралство Великобритания и Северна Ирландия от Европейския съюз

1. Протоколът за Ирландия/Северна Ирландия предвижда, че правилата на Европейския съюз за данъка върху добавената стойност относно стоките се прилагат за и в Обединеното кралство по отношение на Северна Ирландия (член 8 от Протокола и раздел 1 от приложение 3 към посочения Протокол). Сделките, включващи услуги, не са обхванати от Протокола. 
а/ В тази връзка е добавен префикс “XI“ за идентификационните номера за целите на ДДС на лицата, регистрирани на територията на Северна Ирландия;
б/ доставки на услуги по чл. 21, ал. 2 от ЗДДС с място на изпълнение, на територията на Северна Ирландия (когато получател по доставката е данъчно задължено лице с идентификационен номер за целите на ДДС с префикс„XI”), не се отразяват във VIES-декларацията;
2. Идентификационните номера с префикс “GB” могат да се използват: 
а/ за корекции на грешки (неотразени или неправилно отразени в отчетните регистри документи) за данъчни периоди преди 1 януари 2021 г. Корекциите се извършват по реда на чл. 126, ал. 3, т. 1 от ЗДДС, като се подава и VIES-декларация;
б/ за издадените кредитни и/или дебитни известия след 31.12.2020г. във връзка с декларирани вътреобщностни доставки, доставки като посредник в тристранна операция, доставки на услуги по чл. 21, ал. 2 от ЗДДС за данъчни периоди преди 1 януари 2021г. – те не се включват във VIES-декларацията; 

II. Добавен е префикс “EU”
В случаите на регистрация по специалните режими по чл. 152 от ЗДДС, Националната агенция за приходите издава на лицето служебен идентификационен номер по чл. 84, ал. 3 от Данъчно-осигурителния процесуален кодекс въз основа на подаденото заявление от лицето по чл. 95, ал. 1 от ППЗДДС. В тези случаи идентификационният номер по ДДС съдържа префикс “EU”.